“Yashil” iqtisodiyotga oʻtish jarayonini boshqarish tizimini tashkil etish chora-tadbirlari toʻgʻrisida
(resolution, 2023-09-29)

Oʻzbekiston Respublikasi Prezidentining “2030-yilgacha Oʻzbekiston Respublikasining “yashil” iqtisodiyotga oʻtishiga qaratilgan islohotlar samaradorligini oshirish boʻyicha chora-tadbirlar toʻgʻrisida” 2022-yil 2-dekabrdagi PQ-436-son qarori ijrosini taʼminlash maqsadida Vazirlar Mahkamasi qaror qiladi: 1. Oʻzbekiston Respublikasi Prezidentining 2022-yil 2-dekabrdagi PQ-436-son qarori bilan tasdiqlangan 2030-yilgacha Oʻzbekiston Respublikasida “yashil” iqtisodiyotga oʻtish va “yashil” oʻsishni taʼminlash boʻyicha harakatlar rejasining 58-bandida: davlat boshqaruvi organlari va xoʻjalik birlashmalarining amaldagi rahbar oʻrinbosarlaridan biriga “yashil” iqtisodiyot masalalarini muvofiqlashtirish vazifasini yuklash; davlat boshqaruvi organlari va xoʻjalik birlashmalarida “yashil” iqtisodiyot masalalari bilan shugʻullanishga masʼul boʻlinmalarni belgilash nazarda tutilganligi maʼlumot uchun qabul qilinsin. 2. Respublika ijro etuvchi hokimiyat organlari hamda ustav fondida (ustav kapitalida) davlat ulushi 50 foiz va undan ortiq boʻlgan xoʻjalik birlashmalari rahbarlari ikki hafta muddatda tegishli qaror va/yoki buyruqlar asosida: amaldagi rahbar oʻrinbosarlaridan biriga “yashil” iqtisodiyot masalalarini muvofiqlashtirish vazifasi yuklanishini; mavjud shtat birliklari doirasida “yashil” iqtisodiyot masalalari bilan shugʻullanishga masʼul boʻlinma belgilanishi, shuningdek, uning maqsad va vazifalarini nazarda tutuvchi nizomi tasdiqlanishini taʼminlasin. 3. Belgilansinki, “yashil” iqtisodiyot masalalarini muvofiqlashtirish vazifasi yuklangan rahbar oʻrinbosarlari tomonidan quyidagi chora-tadbirlar amalga oshiriladi: respublika ijro etuvchi hokimiyat organi yoki xoʻjalik birlashmasi faoliyatiga oid “yashil” iqtisodiyot masalalarini muvofiqlashtirish; tegishli soha va ishlab chiqarish tarmoqlarining tabiiy resurslardan barqaror va samarali foydalanish tamoyillariga rioya etishini taʼminlash; iqtisodiyot sohasining tabiiy ofatlar va iqlim oʻzgarishiga nisbatan barqarorligini taʼminlash choralarini koʻrish; iqtisodiyot tarmoqlarining “yashil” va kam uglerodli rivojlanishga qaratilgan chora-tadbirlarini amalga oshirish, shu jumladan, qayta tiklanuvchi energiya manbalari va energiya samarador texnologiyalarni joriy qilish; “yashil” innovatsiyalarni joriy etish va ushbu sohaga investitsiyalarni jalb qilish choralarini koʻrish; tarmoq tashkilotlarining barqaror ishlab chiqarish koʻrsatkichlarini yaxshilash maqsadida “yashil” iqtisodiyotga oʻtishga qaratilgan rejalarini amalga oshirish va rivojlantirish istiqbollari boʻyicha takliflar ishlab chiqish; energiya va resurs samaradorligini oshirish hamda kam chiqindili mahsulotlar ishlab chiqarish maqsadida ilmiy tashkilotlar va ishlab chiqarish sektori oʻrtasida integratsiyani taʼminlash; uzoq muddatli istiqbolda barqaror ish oʻrinlarini yaratish uchun “yashil” iqtisodiyotga oʻtish davrida xodimlar malakasini oshirish va ularni qayta tayyorlash, shuningdek, ularning “yashil” oʻsish boʻyicha salohiyatini oshirish va inson kapitalini rivojlantirish. 4. Respublika ijro etuvchi hokimiyat organlari hamda ustav fondida (ustav kapitalida) davlat ulushi 50 foiz va undan ortiq boʻlgan xoʻjalik birlashmalari: bir oy muddatda Oʻzbekiston Respublikasi Iqtisodiyot va moliya vazirligi bilan kelishgan holda, “yashil” iqtisodiyot faoliyati sohasida uch yilga moʻljallangan “yoʻl xaritasi”ni tasdiqlasin; har yili 1-fevralga qadar “yashil” iqtisodiyot masalalari bilan shugʻullanishga masʼul boʻlinmalarning yillik hisobotlarini Oʻzbekiston Respublikasi Iqtisodiyot va moliya vazirligiga taqdim etib borsin. 5. Oʻzbekiston Respublikasi Iqtisodiyot va moliya vazirligi: Jahon banki bilan hamkorlikda ishlab chiqilayotgan Milliy iqlim va rivojlanish hisoboti (Country Climate and Development Report — CCDR) yakunlangandan soʻng hisobotda keltirilgan tahlillardan kelib chiqib, tegishli vazirliklar va idoralarga koʻrsatma va tavsiyalar yuborilishini taʼminlasin; uch oy muddatda manfaatdor vazirliklar va idoralar bilan birgalikda mazkur qarorning ijrosi doirasida amalga oshirilgan ishlar toʻgʻrisida Vazirlar Mahkamasiga umumlashtirilgan maʼlumot kiritsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — iqtisodiyot va moliya vaziri J.A. Qoʻchqorov zimmasiga yuklansin.